《琴意诗 其五 樵歌》
清代·张梁

出门尽青山，担头缚斧柯。顾盻生得色，高林郁嵯峨。

轩轩举趾健，倏忽重峦过。山词连步起，与至口则哦。

闻声不见人，杳霭隔烟萝。有时惊鹳鹤，磔磔离其窠。

呕哑字莫辨，余响飘林多。松风与涧瀑，天籁遥戛摩。

运斤以为节，逸调殊凡科。丁丁复许许，拉杂声相和。

四体无乃疲，而非劳者歌。自歌还自罢，兀傲焉知他。

作者简介：江苏娄县人，字大木，一字奕山，自号幻花居士。康熙五十二年进士，充武英殿纂修官。后乞假归，不再仕进。与友朋以诗酒为乐。工琴。有《澹吟楼诗钞》、《幻花庵词钞》。